Bosna i Hercegovina

Federacija Bosne i Hercegovine

KANTON SARAJEVO

OPĆINA VOGOŠĆA

OPĆINSKI NAČELNIK

Služba za privredu,

integrisani lokalni razvoj i društvene djelatnosti

Broj: 03-04-171/26

Vogošća, 17.02.2026. godine

**OPĆINSKO VIJEĆE**

**V O G O Š Ć A**

**PREDMET: Odgovor na Vijećničko pitanje br. 14/18**

Na 14. redovnoj sjednici Općinskog vijeća Vogošća, održanoj 29.01.2026. godine, vijećnik Pašagić Almir (u ime Kluba vijećnika SDP)postavio je sljedeće vijećničko pitanje:

**14/18.** S obzirom na dugogodišnje probleme u oblasti komunalnih usluga na području općine Vogošća (javna čistoća, održavanje zelenih površina, komunalna higijena....), kao i značajna budžetska sredstva koja se izdvajaju za ove namjene putem vanjskih izvršilaca, postavljam vijećničko pitanje vezano za osnivanje javnog komunalnog preduzeća Općine Vogošća. Da li je Općina Vogošća razmatrala mogućnost osnivanja vlastitog javnog komunalnog preduzeća u 100% općinskom vlasništvu, te ako jeste – u kojoj je fazi ta inicijativa, a ako nije koji su razlozi da se ista ne pokrene. Također molim da se dostave sljedeće informacije pismenim putem:

1. Koliki su godišnji troškovi Općine Vogošća za komunalne usluge koje obavljaju eksterni subjekti.
2. Da li je rađena ili planirana analiza isplativosti osnivanja javnog komunalnog preduzeća.
3. Da li postoji namjera da se u narednom periodu Općinskom vijeću predloži odluka o osnivanju istog.

Smatram da bi osnivanje javnog komunalnog preduzeća moglo doprinijeti efikasnosti i ekonomičnosti u pružanju komunalnih usluga, boljoj kontroli kvaliteta usluga i racionalnije trošenje budžetskih sredstava, te molim da se ovo pitanje razmotri sa posebnom pažnjom.

**ODGOVOR:** Općina Vogošća je razmatrala mogućnost osnivanja javnog komunalnog preduzeća, međutim takva odluka zahtijeva prethodnu izradu elaborata o društveno-ekonomskoj opravdanosti, u skladu sa Zakonom o javnim preduzećima FBiH. Inicijativu za izradu elaborata pokreće i odobrava Općinsko vijeće, a bez detaljne finansijske i organizacione analize nije moguće pristupiti osnivanju preduzeća.

U 2025. godini za komunalne usluge koje obavljaju eksterni izvršioci izdvojeno je ukupno 446.260,01 KM, i to za zimsko i ljetno održavanje puteva, hortikulturu te prigodnu dekoraciju. Ovaj iznos predstavlja trošak usluga, ali ne i investicioni kapacitet za osnivanje i održivo poslovanje javnog preduzeća.

Osnivanje komunalnog preduzeća podrazumijevalo bi: obezbjeđenje osnivačkog kapitala, nabavku skupe specijalizovane mehanizacije (kamioni, grtalice, posipači, kosilice i dr.), osiguranje poslovnog prostora (sjedišta), zapošljavanje minimalnog operativnog i administrativnog kadra, kontinuirane troškove plata, goriva, održavanja i amortizacije. Realno je pretpostaviti da bi samo početna ulaganja u mehanizaciju višestruko premašila iznos koji se trenutno godišnje izdvaja za ove usluge. Također, dio komunalnih djelatnosti (npr. vodosnabdijevanje i odvodnja) ostaje u isključivoj nadležnosti kantonalnih javnih preduzeća, te općinsko preduzeće ne bi imalo puni obuhvat svih komunalnih funkcija.

Imajući u vidu budžet Općine, kao i činjenicu da je Općina već osnivač JP RTV Vogošća i JU KSC Vogošća, osnivanje dodatnog javnog preduzeća predstavljalo bi značajan finansijski i organizacioni teret koji bi zahtijevao dugoročnu budžetsku stabilnost.

POMOĆNICA NAČELNIKA

**Jasmina Fazlić**